Subject: Ren Jian Ci Hua (Shan Gao 10)

From: [email-masked] (Sanyee Tang)
Date: Sat, 11 Dec 1993 05:02:00 GMT

Archive-name: poetry/commentary/Wang-Guowei

　　　　　　　　　　　　　　　　四一

    唐五代北宋之词家，倡优也。南宋后之词家，俗子也。二者其失相等。但词人之词，宁失之倡优，不失之俗子。以俗子之可厌，较倡优为甚故也。

　　　　　　　　　　　　　　　　四二

    《蝶恋花》“独倚危楼①”一阕，是《六一词》，亦见《乐章集》。余谓：屯田轻薄子，只能道“奶奶兰心蕙性②”耳。

①　见本《删稿》十一节。

②　柳永《玉女摇仙佩》：“飞琼伴侣，偶别珠宫，未返神仙行缀。取次梳妆，寻常言语，有得几多姝丽。拟把名花比。恐旁人笑我，谈何容易。细思算，奇葩艳卉，惟是深红浅白而已。争如这多情，占得人间，千娇百媚。  须信画堂绣阁，皓月清风，忍把光阴轻弃。自古及今，佳人才子，少得当年双美。且恁相偎倚。未消得，怜我多才多艺。愿奶奶兰心蕙性，枕前言下，表余深意。为盟誓。今生断不孤鸳被。”

　　　　　　　　　　　　　　　　四三

    读《会真记》者，恶张生之薄□〔幸加单人〕，而恕其奸非。读《水浒传》者，恕宋江之横暴，而责其深险。此人人之所同也。故艳词可作，唯万不可作儇薄语。龚定庵诗云：“偶赋凌云偶倦飞，偶然闲慕遂初衣。偶逢锦瑟佳人问，便说寻春为汝归。①”其人之凉薄无行，跃然纸墨间。余辈读耆卿伯可词，亦有此感。视永叔、希文小词何如耶？

①　此为龚自珍《乙亥杂诗》三百十五首之一，见《定庵续集》。

　　　　　　　　　　　　　　　　四四

    词人之忠实，不独对人事宜然。即对一草一木，亦须有忠实之意，否则所谓游词也。

――散宜生　“跌宕歌词，纵横书卷，不与遣年华。”